Indhold

Hvalpetræning i Børnehøjde

Praktiske øvelser, agility og lege

Sit

Dæk

Bliv

Indkald

Søg et spor

På plads

Gå pænt i snor

Søg med kopper

Agility

Rul rundt

”Ja/nej”-øvelsen

Zigzag mellem ben

Danse

Dut

Board

Sjov aktivering

Tips, tricks og gode råd til en rolig og trofast familiehund

Hvalpetræning i Børnehøjde

Birgitte, Sofie, Jonas, Freja & Aika

Tillykke med jeres nye familiemedlem.

Vi er familien Labied, og vi har de seneste 5 år udviklet et unikt koncept indenfor hvalpetræning i børnehøjde, der rummer professionel træning af alle racer kombineret med sjov og legende aktivering. Vores fokus er, at skabe en tryg, rolig, harmonisk og trofast familiehund. Vores metoder er udelukkende positive og anerkendende – med øje for den enkelte hunds og families behov og forudsætninger.

”Hvalpetræning i Børnehøjde – vejen til en trofast familiehund” er baseret på vores egne erfaringer med positiv og sjov træning af hvalpe og voksne hunde i mere end 10 år. Vores bog henvender sig til dig, som ønsker inspiration til en rolig og anerkendende daglig træning af din hund med udgangspunkt i sjov og leg, så hele familien kan være med.

”Hvalpetræning i Børnehøjde – vejen til en trofast familiehund” kan læses fra ende til anden, du kan bruge bogen som opslagsværk og finpudse enkelte øvelser, eller du kan finde sjove og lærerige lege til mange timers positivt samvær for hele familien.

Når du træner øvelserne i bogen med din hund, er det vigtigt, at du ikke fysisk tvinger din hund til at udføre den ønskede kommando. Brug ros, godbidder og motivation i form af en glad og positiv stemme. Det skal være sjovt og positivt at samarbejde med din hund om at lære de forskellige øvelser i bogen.

Mens I sammen øver jer på de forskellige kommandoer og lege i bogen, er det vigtigt at have tålmodighed og en positiv atmosfære – både af hensyn til små to- og firbenede. Der er ikke noget, der er helt rigtigt eller helt forkert i hvalpetræning, børns fantasi og kreativitet kan ofte gøre træningen både sjov og inspirerende. Det er dog vigtigt, at der er en ansvarlig voksen til at støtte, guide og motivere. Tid, tålmodighed og gentagelser er vigtige elementer i hundetræning. Sørg for en rolig og tryg atmosfære, ro skaber en rolig hund. Derfor skal I begrænse eller helt undlade fangelege, trækkelege, boldkast og vilde lege, da disse former for lege gør hunden urolig, og det kan være svært at bryde de dårlige vaner igen. Træn i stedet de forskellige søgeøvelser, agility og nogle af de sjove og simple lege her i bogen.

Stop, mens legen er god. Hvis du kan mærke, at din hvalp eller hund begynder at blive ukoncentreret og træt, så stop træningen og prøv igen senere. Det skal være en god og positiv oplevelse, hvor I træner gode og konstruktive færdigheder og rutiner.

Til træningen af din hund skal du bruge en fast line, en gåsele, gerne med træk foran, og i starten mange lækre godbidder. Efterhånden som din hund bliver bedre til de forskellige kommandoer, øvelser og lege, bliver antallet af godbidder færre.